ไทยพาณิชย์-กรุงไทยออกมาตรการช่วยผู้ประสบภัยใต้
ไทยพาณิชย์- กรุงไทย ออกมาตรการช่วยเหลือลูกค้าบุคคลและธุรกิจอุทกภัยภาคใต้ ทั้งพักชำระหนี้และให้วงเงินกู้พิเศษ
4 เม.ย. 2554

ไทยพาณิชย์- กรุงไทย ออกมาตรการช่วยเหลือลูกค้าบุคคลและธุรกิจอุทกภัยภาคใต้ ทั้งพักชำระหนี้และให้วงเงินกู้พิเศษ
ธนาคารไทยพาณิชย์ ออกมาตรการช่วยเหลือลูกค้าในพื้นที่ประสบภัย 8 จังหวัดภาคใต้  โดยลูกค้าสินเชื่อรายย่อยที่ใช้บริการสินเชื่อเคหะและสินเชื่อธุรกิจรายย่อย สามารถเลือกความช่วยเหลือได้ 2 แบบ คือ 1) การพักชำระเงินต้นและดอกเบี้ยเป็นระยะเวลาสูงสุดไม่เกิน 6 เดือน หรือ 2) วงเงินกู้พิเศษเพื่อการซ่อมแซมบ้าน สูงสุด 120% ของราคาประเมินเดิมหักยอดหนี้ที่เหลืออยู่ ส่วนลูกค้าบุคคลประเภทสินเชื่อรถยนต์ สินเชื่อบัตรเครดิต และสินเชื่อเงินสดส่วนบุคคล สามารถขอพักชำระเงินต้นและดอกเบี้ยเป็นระยะเวลาสูงสุดไม่เกิน 3 เดือน โดยการพิจารณาระยะพักหนี้และวงเงินกู้พิเศษนั้นเป็นไปตามความจำเป็นของลูกค้าและดุลยพินิจของธนาคาร
สำหรับลูกค้าธุรกิจผู้ประกอบการเอสเอ็มอี ธนาคารจะช่วยเหลือโดยพิจารณาความเหมาะสมเป็นกรณี ได้แก่ 1) การพักชำระเงินต้นเป็นระยะเวลาสูงสุดครั้งละไม่เกิน 6 รวมแล้วไม่เกิน 12 เดือน 2) การพักการชำระเงินต้นและดอกเบี้ยครั้งละ 3 เดือนและต่อเพิ่มได้อีกไม่เกิน 6 เดือน 3) ยืดระยะเวลาการผ่อนชำระให้นานสูงสุด 12 เดือน  4) ลดดอกเบี้ยปกติได้ไม่เกิน 1% นานสูงสุด 6 เดือน 5) ให้วงเงินเบิกเกินบัญชี (โอ/ดี)  หรือวงเงินสินเชื่อหมุนเวียนประเภทอื่น ไม่เกิน 20 % ของวงเงินสินเชื่อหมุนเวียนทั้งหมด สูงสุดไม่เกิน 10 ล้านบาท ระยะเวลาครั้งละไม่เกิน 3 เดือน  รวมทั้งหมดแล้วไม่เกิน 6 เดือน และการเพิ่มวงเงินหมุนเวียนชั่วคราวเป็นการเสริมสภาพคล่องในการทำธุรกิจให้พิเศษอีกด้วย 
นอกจากนี้ธนาคารยังเปิดบัญชีรับบริจาคเงินช่วยเหลือจากประชาชน ชื่อบัญชี “มูลนิธิสยามกัมมาจล-ไทยพาณิชย์ เพื่อผู้ประสบภัย” เลขที่บัญชี 111-3-90911-5 สาขารัชโยธิน และร่วมบริจาคเงินสมทบจำนวน 10 ล้านบาท
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย เปิดเผยว่า ธนาคารได้ออก 7 มาตรการ ช่วยเหลือผู้ได้รับผลกระทบจากอุทกภัยในภาคใต้ ทั้งผู้ประกอบการและลูกค้าที่อยู่อาศัย ได้แก่ เงินกู้กรุงไทยสู้อุทกภัย ให้วงเงินกู้กับลูกค้าที่ได้รับความเสียหาย เพื่อใช้ฟื้นฟูกิจการ โดยในปีที่ 1 คิดอัตราดอกเบี้ย เอ็มแอลอาร์-1%ต่อปี หลังจากนั้นคิดเอ็มแอลอาร์ ผ่อนชำระนานถึง 5 ปี สามารถใช้หลักประกันเดิม 
นอกจากนี้ยังมีมาตรการเงินทุนหมุนเวียนกรุงไทยสู้อุทกภัย ให้เงินกู้เป็นทุนหมุนเวียนเพื่อเสริมสภาพคล่อง โครงการกรุงไทยสู้อุทกภัย สำหรับลูกค้าที่ไม่ประสงค์กู้เพิ่ม ธนาคารให้พักชำระเงินต้นนาน  6 เดือน สินเชื่อที่อยู่อาศัยกรุงไทยสู้อุทกภัยภาคใต้ ธนาคารให้ วงเงินสินเชื่อเพิ่มเติมกับลูกค้าสินเชื่อเพื่อที่อยู่อาศัย โครงการกรุงไทยจับคู่ธุรกิจสู้อุทกภัย โดยจัด การประชุมระหว่างผู้ประกอบการที่ได้รับความเสียหายกับผู้จำหน่ายวัสดุก่อสร้างและเครื่องจักรอุปกรณ์ผู้รับเหมา เพื่อให้สามารถปรับปรุงซ่อมแซมกิจการในราคาพิเศษ  สินเชื่อเพื่อพัฒนาองค์กรปกครองส่วนท้องถิ่น เพื่อการฟื้นฟูหลังอุทกภัย ดอกเบี้ย 6 เดือนแรก  3% ต่อปี หลังจากนั้น คิดอัตราเงินฝากประจำ 6 เดือนบวก 1.25% ต่อปี โดยปลอดเงินต้น 6 เดือน